b'\n_START_ARTICLE_\nN\xc3\xaemes\n_START_SECTION_\nGeografija\n_START_PARAGRAPH_\nMesto le\xc5\xbei v pokrajini Languedoc na sti\xc4\x8di\xc5\xa1\xc4\x8du pomembnih prometnih poti, ki vodijo od Sredozemskega morja v notranjost Francije skozi dolino reke Rone oz. na pol poti med Pirenejskim in Apeninskim polotokom.\n_START_SECTION_\nZgodovina\n_START_PARAGRAPH_\nN\xc3\xaemes je bil sprva mesto galskih Volcae Arecomici, od leta 121 pred na\xc5\xa1im \xc5\xa1tetjem rimska kolonija in glavno mesto Galije Narbonensis. Skozi njega je bila zgrajena rimska cesta Via Domitia, ki je povezala ozemlje tedanjih rimskih provinc na Apeninskem in Iberskem polotoku._NEWLINE_S koncem 3. stoletja je po obdobju blagostanja pri\xc5\xa1la doba Vizigotov, Burgundov in Ostrogotov, ki so vdirali na to ozemlje in ropali rimsko bogastvo. Od leta 710 do 754 je bil pod Mavri, nato pa je pod Pipinom mlaj\xc5\xa1im pri\xc5\xa1el pod Franke. V 9. stoletju je postal sredi\xc5\xa1\xc4\x8de istoimenske grofije, katera je leta 1185 bila pripojena Toulousu, od 1271 pod Kapetingi._NEWLINE_V \xc4\x8dasu verskih vojn je N\xc3\xaemes postal opori\xc5\xa1\xc4\x8de protestantov, kot tak je do\xc5\xbeivel polno mo\xc4\x8d represije in bratomornih soo\xc4\x8denj, ki so trajala vse do srede 17. stoletja, povrhu vsega je mesto v tem \xc4\x8dasu bilo podvr\xc5\xbeeno tudi ve\xc4\x8d izbruhom kuge. Sledilo je obdobje miru in ponovnega vzpona mesta, od njegovega gospodarstva do \xc5\xa1tevila prebivalstva, ki se je v obdobju do francoske revolucije pove\xc4\x8dalo iz 21.000 na 50.000 prebivalcev. Po revolucionarnem obdobju je mesto znova za\xc4\x8delo \xc5\xbeiveti v blagostanju, s prestrukturiranjem gospodarstva v 19. stoletju pa je postal metropola spodnjega Languedoca.\n_START_SECTION_\nZanimivosti\n_START_PARAGRAPH_\nMesto je na seznamu francoskih umetnostno-zgodovinskih mest.'